Groot beloning vir inligting oor vermoorde paartjieRosalie Bloch en Aubrey Jackson. Foto: Facebook. ŉ Beloning van R60 000 is Donderdag uitgeloof aan enigiemand met inligting wat tot die inhegtenisneming van verdagtes in die moord op ŉ Kaapse paartjie kan lei. Maroela Media het vroeër berig Aubrey Jackson (94) en Rosalie Bloch (84) is op 8 Mei verlede jaar in hul huis in Rosebank, Kaapstad, dood aangetref. Die paartjie se seun is die onderwysbeleidskenner Graeme Bloch wat getroud is met struggleveteraan Cheryl Carolus. ŉ Familielid het omstreeks 09:00 op die paartjie, wat 30 jaar lank lewensmaats was, se liggame afgekom. Hulle was albei vasgebind. ŉ Saak van moord en huisroof is destyds ná die moorde aanhangig gemaak. Kapt. FC van Wyk, woordvoerder van die polisie, het die beloning aan Maroela Media bevestig. Volgens Van Wyk is niemand nog in verband met die moorde in hegtenis geneem nie. Die polisie doen ŉ beroep op die gemeenskap om enige inligting rakende die moorde by die ondersoekbeampte, speursers. Kevin Kok, by 064 352 5493 aan te meld.